Bruce Brodie (55) het ’n fraktuur in sy skedel en ’n gebreekte kakebeen en sy seun, Philip (25), het ’n hou teen sy kop weg. Louise Brodie (54) is ongedeerd.
Die gesin se kluis is uiteindelik oopgemaak en die vyf het die inhoud daarvan gevat. Louise sê daar was onder meer persoonlike reisdokumente en ’n paar juwele in die kluis.
Al vier die gesinslede is hierna in ’n klein badkamer gestop en vasgebind. Brodie het erg gebloei. Die aanvallers het egter teruggekom en Philip aangesê dat hy moet kom bestuur.
Philip is met ’n wapen teen sy ribbekas gedwing om met die gesin se bakkie in die rigting van Worcester te ry.
“Hulle het aan my gesê ek moet na die plek ry waar hul ‘ouens’ vir hulle wag. Daar was niemand nie. Hulle dwing my toe om verder te ry,” sê Philip.
Louise het intussen met haar man en haar skoonma in ’n ander motor in Worcester se rigting na die hospitaal begin ry. Daar het sy by ’n stop-en-ry-stelsel by padwerke stilgehou.
“Ek het nooit gedink ek sal bly wees vir ’n stop-en-ry nie. Toe ons stop, sien ek my seun en die vyf mans in die bakkie, net so drie voertuie voor ons.”
“Toe ek langs hulle kom, het ek verwoed getoet en die ligte geflits. Ek wou aandag trek. Dit het gelyk of dit hulle afskrik, want hulle het by ’n stopstraat uitgespring en amper niks van ons goed saamgevat nie.”
Daarna is die hele gesin na die Mediclinic Worcester sodat Brodie behandel kon word. Louise sê hulle het ook die meeste van hul besittings teruggekry wat agterop die bakkie agtergebly het.